TARYBOS REGLAMENTAS (EB) Nr. 1562/2006
2006 m. spalio 5 d.
dėl Europos bendrijos ir Seišelių Respublikos partnerystės žuvininkystės sektoriuje susitarimo sudarymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį, siejant su 300 straipsnio 2 dalimi ir 300 straipsnio 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarybos reglamentu (EEB) Nr. 1708/87 (2) Bendrija patvirtino Europos ekonominės bendrijos ir Seišelių Respublikos susitarimo dėl žuvininkystės prie Seišelių krantų sudarymą. Šalys derėjosi dėl to susitarimo pakeitimo partnerystės susitarimu žuvininkystės sektoriuje.
(2)
Po šių derybų 2005 m. kovo mėnesį buvo parafuotas partnerystės susitarimas žuvininkystės sektoriuje.
(3)
Partnerystės susitarime žuvininkystės sektoriuje yra numatytas ekonominis, finansinis, techninis ir mokslinis bendradarbiavimas žuvininkystės sektoriuje, siekiant garantuoti išteklių išsaugojimą ir tausojantį naudojimą, taip pat ir įmonių partnerystė, kuria siekiama bendrų interesų labui plėtoti ekonominę veiklą žuvininkystės sektoriuje ir su juo susijusias veiklos rūšis.
(4)
Tas susitarimas turėtų būti patvirtintas.
(5)
Įsigaliojus naujajam susitarimui, Reglamentas (EEB) Nr. 1708/87 taps nebetinkamu. Todėl, siekiant aiškumo, minėtas reglamentas turėtų būti panaikintas,
PRIĖMĖ ŠĮ REGLAMENTĄ:
1 straipsnis
Bendrijos vardu yra patvirtinamas Europos bendrijos ir Seišelių Respublikos partnerystės žuvininkystės sektoriuje susitarimas (toliau - susitarimas).
Susitarimo tekstas pridedamas prie šio reglamento.
2 straipsnis
Tarybos pirmininkas įgaliojamas paskirti asmenį (-is), kuriam (-iems) suteikiama teisė pasirašyti Bendriją įpareigojantį susitarimą.
3 straipsnis
Reglamentas (EEB) Nr. 1708/87 panaikinamas.
4 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. spalio 5 d.